Diari Oficial de la Generalitat Valenciana


Sumari del DOGV 7892, del 09-10-2016 (2016/7877)

DECRET 133/2016, de 7 d'octubre, del Consell, pel qual concedeix l'Alta Distinció de la Generalitat a Alejandra Soler Gilabert.
-------------------------------------------------------------------------------------------------------------------------------

### Dades del document

Número de DOGV
:   7892

Data del DOGV
:   09-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7877


Data del document
:   07-10-2016

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 133/2016, de 7 d'octubre, del Consell, pel qual concedeix l'Alta Distinció de la Generalitat a Alejandra Soler Gilabert. [2016/7877]  
El Consell, per mitjà del Decret 28/1986, de 10 de març, modificat pel Decret 177/2003, de 12 de setembre, va crear l'Alta Distinció de la Generalitat per a premiar les persones físiques o jurídiques que s'hagen distingit en la seua activitat al servei dels interessos generals i peculiars de la Comunitat Valenciana.  
Alejandra Soler va nàixer a València en 1913. Va estudiar en la Institució de l'Ensenyança per a la Dona i va fer el Batxillerat en l'Institut Lluís Vives, vinculant-se a la Federació Universitària Escolar, moviment d'estudiants que lluitava per una ensenyança més moderna, i que va participar en les revoltes d'estudiants en la dictadura de Primo de Rivera. En 1934, amb 21 anys, es va afiliar al Partit Comunista, i un any després es va llicenciar en Filosofia i Lletres, sent una de les primeres dones de l'Estat que es va llicenciar en la universitat. Va ser també pionera en l'associacionisme universitari durant la II República, lluitadora i defensora de l'escola pública i de la igualtat, i de l'accés universal a l'educació, a què va contribuir com a mestra en les escoles rurals. A més, Alejandra Soler va ser una de les primeres dones de la història de l'atletisme valencià. Amb un reduït grup de xiques eixia a córrer per l'actual camp de Mestalla en distàncies com els 80 metres o els 150. També llançaven el disc, la javelina o el pes i practicaven salt de longitud i altura. De fet, les seues marques constitueixen els primers registres de la història dels rècords femenins.  
L'any 1939, Alejandra Soler creua la frontera a França, on acaba internada en un camp de refugiats del govern col·laboracionista de Vichy, del qual aconsegueix escapar fins a l'URSS, amb el seu home, Arnaldo Azzati. No van tornar a Espanya fins a 1971.  
A Moscou fa de mestra de xiquets espanyols de la guerra, que la Unió Soviètica havia acollit. Durant la Segona Guerra Mundial va patir la Batalla de Stalingrad, de la qual va salvar 14 alumnes que tenia a càrrec seu, ajudant-los a creuar el Volga, i traslladant-los lluny del front. En 1958, va ser designada Cap de la Càtedra de Llengües Romàniques de l'Escola Superior de Diplomàcia a Moscou, càrrec que va desenvolupar fins que es va jubilar en 1971.  
L'any 2013, als 100 anys, va participar com a activista en el primer aniversari de la primavera valenciana. Al setembre de 2015, va ser distingida com a filla predilecta de la ciutat de València.  
Per això, com a reconeixement al seu coratge al llarg d'una vida compromesa, sense defallir, amb la lluita per la llibertat i els drets humans, prèvia deliberació del Consell, en la reunió del dia 7 d'octubre de 2016,  
  
  
DECRETE  
  
Concedir l'Alta Distinció de la Generalitat a Alejandra Soler Gilabert  
  
València, 7 d'octubre de 2016  
  
El president de la Generalitat,  
XIMO PUIG I FERRER